钦定古今图书集成/明伦汇编/交谊典/第109卷 > 《辩举王巩札子》苏轼
## 钦定古今图书集成/明伦汇编/交谊典/第109卷 > 《辩举王巩札子》苏轼

元祐三年十一月十五日，苏轼札子奏：“臣近举宗正
寺丞王巩节操方正，可备献纳科。窃闻台谏官言巩
奸邪及离间宗室，因谄事臣，以获荐举。奉圣旨，除巩
西京通判。谨按巩好学有文，强力敢言，不畏强御，此
其所长也。年壮气盛，锐于进取，好论人物，多致怨憎，
此其所短也。顷者，窜逐万里，偶获生还，而容貌如故，
志气益厉，此亦有过人者。故相司马光深知之，待以
国士，与之往返，论议不一。臣以为所短不足以废所
长，故为国收才，以备选用。去岁以来，吏民上书盖数
千人，朝廷委司马光勘详，择其可用者得十五人。又
于十五人中独称奖二人，孔宗翰与巩是也。巩缘此
得减二年磨勘，仍擢为宗正寺丞。则”臣之称荐，与光
之擢用，其事正同。果是奸邪，台谏当此时何不论奏？
巩上疏论宗室之疏远者不当称“皇叔”、“皇伯”，虽未必
中理，然不过尊君抑臣，务合古礼而已，何名为离间
哉？况巩此议，执政多以为非，独司马公深然之，故下
礼部详议。又兵部侍郎赵彦若亦曾建言，若果是离
间，光亦离间也，彦若亦离间也。方行下有司时，台谏
初无一言，及光没之后，乃有奸邪离间之说，则是巩
之邪正，系光之存亡，非公论也。巩与臣世旧，幼小相
知，从臣为学，何名谄事？三者之论，了无一实。上赖圣
明不以此罪巩，亦不以此责臣，止除外官，以厌塞言
者之意，臣复何所辩论？但痛司马光死未数月，而所
贤之士变为奸邪，又伤言者本欲中臣，而累及巩诬
罔之渐，惧者甚众，是以冒昧一言，伏深战越。取《进止》。